ORDE do 25 de marzo de 2008 pola que se crean dous ficheiros de datos de carácter persoal en materia de xuventude na Vicepresidencia da Igualdade e do Benestar da Xunta de Galicia.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 11/04/2008

A Constitución española no seu artigo 18.4º dispón que a lei limitará o uso da informática para garantir a honra e a intimidade persoal e familiar dos cidadáns e o pleno exercicio dos seus dereitos.
Neste sentido a Lei orgánica 15/1999, do 13 de decembro (BOE nº 298, do 14 de decembro), de protección de datos de carácter persoal, regula o tratamento de datos de carácter persoal rexistrados en soporte físico, así como toda modalidade de uso posterior destes datos polos sectores público e privado. Neste marco, a finalidade desta regulación é garantir e protexer os dereitos fundamentais e liberdades públicas das persoas físicas, e especialmente a súa honra e intimidade, tanto persoal como familiar.
O artigo 20.1º da devandita lei dispón que a creación, modificación ou supresión dos ficheiros das administracións públicas só poderá facerse por medio de disposición xeral publicada no BOE ou diario oficial correspondente.
En virtude do exposto e facendo uso das facultades que me confire o artigo 34.6º da Lei 1/1983, do 22 de febreiro, de normas reguladoras da Xunta e da súa Presidencia, modificada polas leis 11/1988, do 20 de outubro, 2/2007, do 28 de marzo, e 12/2007, do 27 de xullo,
DISPOÑO:
Artigo 1º.-Obxecto.
Mediante esta orde a Vicepresidencia da Igualdade e do Benestar crea os ficheiros automatizados de carácter persoal que se especifican no anexo.
Artigo 2º.-Contido.
A información exixida no artigo 20.2º da Lei orgánica 15/1999, do 13 de decembro, de protección de datos de carácter persoal para as disposicións de creación dos ficheiros está contida no anexo desta orde, en cada un dos ficheiros creados.
Artigo 3º.-Finalidade e uso dos ficheiros.
Os datos de carácter persoal, rexistrados nos ficheiros automatizados da Vicepresidencia da Igualdade e do Benestar, creados por esta orde, só serán utilizados para os fins expresamente previstos no anexo e por persoal debidamente autorizado.
Artigo 4º.-Cesión de datos.
Os datos só poderán ser cedidos nos supostos expresamente previstos pola lei.
Artigo 5º.-Nivel de protección e medidas de seguridade.
O titular do órgano responsable destes ficheiros adoptará as medidas de xestión e organización que sexan necesarias, asegurando a súa confidencialidade, e os dereitos e obrigas recoñecidas na Lei orgánica 15/1999, do 13 de decembro.
Disposición adicional
No caso de cesións dos datos aos servizos de estatística das administracións públicas haberá que aterse, ademais, ao disposto na normativa vixente sobre materia estatística.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de marzo de 2008.
Anxo Manuel Quintana González
Vicepresidente da Igualdade e do Benestar
ANEXO
Ficheiros de nova creación responsabilidade da Dirección Xeral de Xuventude e Solidariedade
Ficheiro de Gzcrea.
a) Finalidade do ficheiro e uso previsto: rexistro de mozos/as orientado a xestionar as solicitudes para participar no Certame Galego de Creadores Novos Gzcrea e envío de toda a información que xera a Dirección Xeral de Xuventude e Solidariedade.
b) Persoas ou colectivos sobre os que se pretende obter datos de carácter persoal: mozos e mozas galegos ou residentes en Galicia que soliciten participar no Certame Galego de Creadores Novos Gzcrea.
c) Procedemento de recollida de datos: a través de solicitude en papel.
d) Tipo de datos:
-Datos de carácter identificativo: DNI/NIF, nome e apelidos, enderezo postal, correo electrónico, fax, imaxe/voz e teléfono/teléfono móbil do solicitante. Nome e apelidos, DNI, enderezo postal e teléfono do pai/nai/titor.
-Datos de características persoais: sexo, data e lugar de nacemento.
-Datos académicos e profesionais: currículo.
-Datos económicos: nº de conta bancaria.
e) Cesión de datos de carácter persoal e, se é o caso, transferencias que se prevexan a países terceiros: non se prevén cesións.
f) Órgano responsable do ficheiro: Dirección Xeral de Xuventude e Solidariedade.
g) Servizos ou unidades ante os cales se poden exercer os dereitos de acceso, rectificación, cancelación e oposición: Dirección Xeral de Xuventude e Solidariedade, edificio administrativo San Caetano, bloque III-1º, 15781 Santiago de compostela ou a través do correo electrónico: lopd.xuventude@xunta.es.
h) Medidas de seguridade con indicación do nivel exixible: básico
Ficheiro de Naturalmente Galicia.
a) Finalidade do ficheiro e uso previsto: rexistro de mozos/as orientado a xestionar as solicitudes para participar no programa de rutas de fin de semana Naturalmente Galicia e envío de toda a información que xera a Dirección Xeral de Xuventude e Solidariedade.
b) Persoas ou colectivos sobre os que se pretende obter datos de carácter persoal: mozos e mozas que soliciten participar no programa de rutas de fin de semana Naturalmente Galicia.
c) Procedemento de recollida de datos: a través de chamada telefónica.
d) Tipo de datos:
-Datos de carácter identificativo: DNI, nome e apelidos, enderezo postal, correo electrónico e teléfono/teléfono móbil.
-Datos de características persoais: sexo, data e lugar de nacemento.
-Outros datos: se teñen Carné xove Euro<26 ou carné Máis.
e) Cesión de datos de carácter persoal e, se é o caso, transferencias que se prevexan a países terceiros: non se prevén cesións.
f) Órgano responsable do ficheiro: Dirección Xeral de Xuventude e Solidariedade.
g) Servizos ou unidades ante os cales se poden exercer os dereitos de acceso, rectificación, cancelación e oposición: Dirección Xeral de Xuventude e Solidariedade, edificio administrativo San Caetano, bloque III-1º, 15781 Santiago de compostela ou a través do correo electrónico: lopd.xuventude@xunta.es.
h) Medidas de seguridade con indicación do nivel exixible: básico.